CELEX: 32018D1120(01)
Language: et
Date: 2018-10-16 00:00:00
Title: Euroopa Kohtu otsus, 16. oktoober 2018, menetlusdokumentide e-Curia rakenduse kaudu esitamise ja kättetoimetamise kohta

20.11.2018   
               
               
                  ET
               
               
                  Euroopa Liidu Teataja
               
               
                  L 293/36
               
            
         EUROOPA KOHTU OTSUS,
         16. oktoober 2018,
         menetlusdokumentide e-Curia rakenduse kaudu esitamise ja kättetoimetamise kohta
         EUROOPA KOHUS,
         võttes arvesse kodukorda, eriti selle artikli 48 lõiget 4 ja artikli 57 lõiget 8,
         ning arvestades järgmist:
         
                     (1)
                  
                  
                     Kommunikatsioonitehnoloogia arengut arvestades on välja töötatud veebirakendus, mille abil on võimalik menetlusdokumente elektrooniliselt esitada ja kätte toimetada.
                  
               
                     (2)
                  
                  
                     Nimetatud rakendus, mis põhineb elektroonilisel tuvastamisel isikliku kasutajatunnuse ja salasõna abil, vastab vahetatud dokumentide ehtsuse, tervikluse ja konfidentsiaalsuse nõuetele.
                  
               
                     (3)
                  
                  
                     Arvestades rakendust saatnud edu ning selle eeliseid, eelkõige nimetatud viisil dokumentide edastamise kiirust, tuleb laiendada isikute ringi, kes seda kasutada saavad, ja anda liikmesriikide kohtutele võimalus selle kanali kaudu esitada või kätte saada menetlusdokumente Euroopa Kohtus toimuva eelotsusemenetluse raames.
                  
               
                     (4)
                  
                  
                     Korrakohase kohtumõistmise huvides – ja üksnes eelotsuseasjade menetlemise tarvis – tuleb see võimalus anda ka isikutele, kes ei ole küll esindajad või advokaadid, kuid kes võivad siiski liikmesriigi menetlusnormide alusel esindada poolt liikmesriigi kohtus.
                  
               OTSUSTAB:
         
            Artikkel 1
            Määratlus
            Euroopa Liidu Kohtu kohtute ühise elektroonilise rakenduse „e-Curia“ abil on võimalik menetlusdokumente käesolevas otsuses ette nähtud tingimustel elektrooniliselt esitada ja kätte toimetada.
         
         
            Artikkel 2
            Rakenduse kasutamine
            Rakenduse kasutamine eeldab kasutajakonto avamist ning isikliku kasutajatunnuse ja salasõna omamist.
         
         
            Artikkel 3
            Menetlusdokumendi esitamine
            E-Curia kaudu esitatud menetlusdokumenti loetakse kodukorra artikli 57 lõike 1 tähenduses selle menetlusdokumendi originaaliks, kui selle esitamiseks on kasutatud poole esindaja või liikmesriigi kohtu nimel tegutseva isiku isiklikku kasutajatunnust ja salasõna. Kasutajatunnuse ja salasõna kasutamine võrdub asjasse puutuva menetlusdokumendi allkirjastamisega.
         
         
            Artikkel 4
            Lisad ja ärakirjad
            E-Curia kaudu esitatud menetlusdokumendile tuleb lisada selles märgitud lisad ja nende nimekiri.
            E-Curia kaudu esitatud menetlusdokumendi ja selle võimalike lisade tõestatud ärakirju ei ole vaja esitada.
         
         
            Artikkel 5
            Esitamise kuupäev ja kellaaeg
            Menetlusdokumendi esitamise ajaks kodukorra artikli 57 lõike 7 tähenduses loetakse aega, mil poole esindaja või liikmesriigi kohtu nimel tegutsev isik kinnitab selle menetlusdokumendi esitamist.
            Kellaajaks loetakse Luksemburgi Suurhertsogiriigi kellaaega.
         
         
            Artikkel 6
            Menetlusdokumentide kättetoimetamine
            Menetlusdokumendid, sealhulgas kohtuotsused ja -määrused toimetatakse e-Curia kaudu kätte e-Curia kasutajakonto omanikele, kes kohtuasjas esindavad poolt või tegutsevad liikmesriigi kohtu nimel, ja nende võimalikele assistentidele.
            Menetlusdokumendid toimetatakse e-Curia kaudu kätte ka liikmesriikidele, muudele Euroopa Majanduspiirkonna lepingu osalisriikidele ning liidu institutsioonidele, organitele või asutustele, kes on sellise kättetoimetamise viisiga nõustunud.
            Menetlusdokumente võib kätte toimetada ka kodukorras ette nähtud muul edastamisviisil, kui dokumendi maht või laad seda nõuab või kui e-Curia kasutamine osutub tehniliselt võimatuks.
         
         
            Artikkel 7
            Kättetoimetamise kuupäev ja kellaaeg
            Eelmises artiklis silmas peetud kättetoimetatud menetlusdokumentide adressaatidele teatatakse e-kirjaga kõikidest e-Curia kaudu neile kätte toimetatud menetlusdokumentidest.
            Menetlusdokument loetakse kättetoimetatuks hetkel, mil adressaat sellega tutvub. Kui dokumendiga ei ole tutvutud, loetakse menetlusdokument kättetoimetatuks seitsmenda päeva möödumisel e-kirjaga teate saatmisele järgnevast päevast.
            Kui poolt esindavad mitu isikut või kui liikmesriigi kohtu nimel võivad tegutseda mitu isikut, võetakse tähtaegade arvutamisel arvesse aega, mil esimene neist menetlusdokumendiga tutvub.
            Kellaajaks loetakse Luksemburgi Suurhertsogiriigi kellaaega.
         
         
            Artikkel 8
            Rakenduse kasutustingimused
            Kohtusekretär kehtestab e-Curia kasutustingimused ja kontrollib nende järgimist. E-Curia kasutamine neid tingimusi rikkudes võib kaasa tuua asjasse puutuva kasutajakonto inaktiveerimise.
            Euroopa Kohus võtab kõik vajalikud meetmed e-Curia igasuguse kuritarvitamise ja väärkasutuse vältimiseks.
            Kasutajale teatatakse e-kirjaga kõikidest käesoleva artikli alusel võetud meetmetest, mis takistavad tema konto kasutamist.
         
         
            Artikkel 9
            Kehtetuks tunnistamine
            Käesoleva otsusega tunnistatakse kehtetuks ja asendatakse Euroopa Kohtu 13. septembri 2011. aasta otsus menetlusdokumentide e-Curia rakenduse kaudu esitamise ja kättetoimetamise kohta (1).
         
         
            Artikkel 10
            Jõustumine
            Käesolev otsus jõustub Euroopa Liidu Teatajas avaldamisele järgneva kuu esimesel päeval.
         
         
            Luxembourg, 16. oktoober 2018
            
               
                  Kohtusekretär
               
               A. CALOT ESCOBAR
            
            
               
                  President
               
               K. LENAERTS
            
         
         
            (1)  ELT C 289, 1.10.2011, lk 7.